การรถไฟแห่งประเทศไทย ตรวจสอบเหตุขบวนรถสินค้าคอนเทนเนอร์บรรทุกยางพารา ตกรางระหว่างสถานีคลองแงะ – ปาดังเบซาร์ เบื้องต้นไม่พบผู้ได้รับบาดเจ็บ พร้อมแจ้งปรับเปลี่ยนเส้นทางและงดเดินรถบางขบวน
การรถไฟแห่งประเทศไทย หรือ รฟท. แจ้งว่า เมื่อเวลา 12.50 น. ของวันนี้ ( 3 ธ.ค.65) เกิดเหตุขบวนรถสินค้าคอนเทนเนอร์บรรทุกยางพารา ที่ 707 เกิดเหตุขบวนรถตกราง ขณะทำเดินรถระหว่างสถานีคลองแงะ-ปาดังเบซาร์ อำเภอ สะเดา จังหวัดสงขลา ส่งผลให้มีรถพ่วงตกรางจำนวน 10 คัน จากจำนวน 15 คัน กีดขวางการเดินรถเส้นทางสายชุมทางหาดใหญ่ - ปาดังเบซาร์ โดยไม่พบพนักงานหรือผู้ใดได้รับอันตราย แต่สภาพทางได้รับความเสียหาย จึงต้องปิดเส้นทางรถไฟหาดใหญ่-ปาดังเบซาร์ เพื่อดำเนินการซ่อมแซม ขณะนี้เจ้าหน้าที่ฝ่ายความมั่นคงและเจ้าหน้าที่การรถไฟฯ อยู่ระหว่างการเข้าตรวจสอบหาสาเหตุของการเกิดอุบัติเหตุในครั้งนี้สำหรับการเดินรถเส้นทางสายใต้ การรถไฟยังคงเปิดให้บริการตามปกติ แต่ได้มีการปรับเปลี่ยนเส้นทางบางส่วนเพื่อเลี่ยงผลกระทบจากจุดเกิดเหตุ โดยงดเดินรถ ขบวนรถพิเศษโดยสารที่ 949/950 ชุมทางหาดใหญ่ - ปาดังเบซาร์ – ชุมทางหาดใหญ่ ส่วนขบวนรถด่วนพิเศษที่ 46 เส้นทางปาดังเบซาร์ - ชุมทางหาดใหญ่ งดเดินจากปาดังเบซาร์ - ชุมทางหาดใหญ่ และขนถ่ายผู้โดยสารทางรถยนต์จากปาดังเบซาร์ - ชุมทางหาดใหญ่